Cauza C-424/07

Comisia Europeană

împotriva

Republicii Federale Germania

„Neîndeplinirea obligațiilor de către un stat membru — Comunicații electronice — Directiva 2002/19/CE — Directiva 2002/21/CE — Directiva 2002/22/CE — Rețele și servicii — Reglementare națională — Piețe noi”

Concluziile avocatului general M. Poiares Maduro prezentate la 23 aprilie 2009 I ‐ 11434

Hotărârea Curții (Camera a patra) din 3 decembrie 2009 I ‐ 11449

Sumarul hotărârii

Apropierea legislațiilor – Rețele și servicii de comunicații electronice – Cadru de reglementare – Directivele 2002/19, 2002/21 și 2002/22

[Directiva 2002/19 a Parlamentului European și a Consiliului, art. 8 alin. (4); Directiva 2002/21 a Parlamentului European și a Consiliului, art. 6 și 7, art. 8 alin. (1) și (2), art. 15 alin. (3) și art. 16 și Directiva 2002/22 a Parlamentului European și a Consiliului, art. 17 alin. (2)]

Nu își îndeplinește obligațiile care îi revin în temeiul articolului 8 alineatul (4) din Directiva 2002/19 privind accesul la rețelele de comunicații electronice și la infrastructura asociată, precum și interconectarea acestora, al articolelor 6 și 7, al articolului 8 alineatele (1) și (2), al articolului 15 alineatul (3) și al articolului 16 din Directiva 2002/21 privind un cadru de reglementare comun pentru rețelele și serviciile de comunicații electronice, precum și al articolului 17 alineatul (2) din Directiva 2002/22 privind serviciul universal și drepturile utilizatorilor cu privire la rețelele și serviciile electronice de comunicații un stat membru ce adoptă dispoziții legale care limitează puterea discreționară a autorității naționale de reglementare („autoritatea de reglementare”) și care nu respectă procedurile de consultare și de consolidare prevăzute la articolele 6 și 7 din Directiva 2002/21.

Astfel, în exercitarea funcțiilor de reglementare pe care le dețin, autoritățile de reglementare dispun de o putere extinsă pentru a aprecia necesitatea reglementării unei piețe de comunicații electronice în funcție de fiecare situație de la caz la caz. În conformitate cu articolul 15 din directiva 2002/21 și în special cu alineatul (3) al acestuia, autoritățile de reglementare sunt obligate, în strânsă colaborare cu Comisia, să definească piețele relevante în acest sector. În conformitate cu articolul 16 din aceeași directivă, autoritățile de reglementare efectuează analiza piețelor definite astfel și apreciază dacă aceste piețe sunt efectiv concurențiale. Dacă nu aceasta este situația, autoritatea de reglementare în cauză impune obligații de reglementare ex ante întreprinderilor cu putere semnificativă pe această piață. Aceste articole se raportează la sectorul comunicațiilor electronice în general și nu exclud din domeniul lor de aplicare piețele noi, nici, de altfel, vreo altă piață.

Or, o dispoziție națională care prevede în mod expres că piețele noi nu trebuie să fie reglementate cu excepția situației în care anumite elemente, precum lipsa unei concurențe durabile pe piață, demonstrează necesitatea de a le reglementa afectează competențele extinse acordate autorității de reglementare, împiedicând-o să adopte măsuri adaptate fiecărui caz particular și, prin urmare, nu este conformă articolului 16 din Directiva 2002/21. Limitarea puterii discreționare a autorității de reglementare ce rezultă dintr-o astfel de dispoziție afectează de asemenea în mod necesar competența acesteia de definire a pieței. Autoritatea de reglementare nu va mai ajunge să definească piețele relevante, în conformitate cu articolul 15 alineatul (3) din directiva menționată, în măsura în care piețele identificate în anexa la Recomandarea Comisiei privind piețele relevante de produse și de servicii din sectorul comunicațiilor electronice care pot face obiectul unei reglementări ex ante, în conformitate cu Directiva 2002/21, intră deja în domeniul de aplicare al definiției „pieței noi” prevăzute de legislația națională.

De asemenea, rezultă din articolul 8 alineatul (4) din Directiva 2002/19 și din articolul 17 alineatul (2) din Directiva 2002/22 că obligațiile impuse în conformitate cu articolele menționate se întemeiază pe natura problemei constatate, sunt proporționale și justificate, având în vedere obiectivele enunțate la articolul 8 din Directiva 2002/21, și că revine autorităților de reglementare obligația de a promova obiectivele de reglementare prevăzute la articolul 8 menționat și, în consecință, obligația de a efectua o ponderare a acestor obiective cu ocazia definirii și a analizei unei piețe relevante susceptibile de reglementare. Or, o dispoziție națională care privilegiază un singur obiectiv dintre acestea, precum obiectivul de promovare a investițiilor eficiente în infrastructuri și de susținere a inovației, în cadrul analizei de către autoritățile de reglementare a necesității de reglementare a unei piețe noi încalcă articolul 8 alineatul (4) din Directiva 2002/19, articolul 8 alineatele (1) și (2) din Directiva 2002/21, precum și articolul 17 alineatul (2) din Directiva 2002/22 și limitează în mod neconform directivelor menționate puterea discreționară a autorității de reglementare.

Este de asemenea contrară articolului 16 din Directiva 2002/21 o dispoziție națională care impune condiții mai restrictive decât cele prevăzute de directiva menționată pentru analiza piețelor relevante susceptibile de reglementare, cum este cea care prevede drept criteriu pentru ca o piață nouă să poată, cu titlu excepțional, să fie supusă unei reglementări ex ante existența riscului unui obstacol pe termen lung în calea dezvoltării unei concurențe durabile pe aceste piețe.

În sfârșit, o dispoziție națională care impune un principiu al nereglementării piețelor noi limitează puterea autorității de reglementare de a supune piețe noi definirii și analizei pieței. Acest fapt implică în mod necesar nerespectarea în anumite împrejurări a procedurilor prevăzute la articolele 6 și 7 din Directiva 2002/21, la care fac trimitere articolul 15 alineatul (3) și articolul 16 alineatul (6) din aceeași directivă în ceea ce privește definirea și analiza pieței.

(a se vedea punctele 55, 56, 61, 64, 66, 78, 82, 83, 86, 90, 91, 93, 94, 98, 99, 105, 106 și 108 și dispozitivul)